open-index/open-wikipedia-markdown huggingface dataset:
T-40 (traktor)

**T-40** on kergklassi ratastraktor, mida toodeti aastatel 1961–1995 Venemaal Lipetski traktoritehases (Липетский Тракторный Завод/ЛТЗ). 

T-40 on mõeldud künniks, niitmiseks ja transpordiks ning on seetõttu varustatud haakeseadme, jõuülekandega, hüdraulilise haakekonksu, jäiga ühendusega mootori ning käigukasti vahel, suure läbimõõduga tagaratastega, väikeste esiratastega ja jäigema vedrustusega kui teised traktorid. Tänu masina vastupidavusele on paljud 1970.–1980. aastatel valmistatud traktorid endiselt kasutuses ning jätkuvalt toodetakse selle varuosi. 

## Tehnilised omadused
Traktor kaalub koos kabiiniga 2369 kg, sellel on neljasilindriline õhkjahutusega mootor Д-37М, mille võimsus 40 hj pööretel 1600 p/m ja mis hiljem asendati Д-37М mootoriga Д-37Е, mille võimsus on 50 hj pööretel 1800 p/m. On elektristarteriga ja õhkjahutusega käivitusmootoriga mootoritega. Dekompressioonivardast tõmmates saab klappe alla surudes avada, mis on abiks ka käivitamise alguses. Mehaaniline käigukast on seitsmekäiguline, ühe aeglustatud käiguga, kõik käigud on reverseeritavad, st. samade kiirustega saab sõita ka tagurpidi. On tagaveo ja neliveo mudelid, esisilla keskel peaülekanne ei ole klassikaline diferentsiaal. Jõuvõtuvõlli lülitamiseks on eraldi siduripedaal käigukasti siduri kõrval. Minimaalne pöörderaadius on 3,4m, kliirens reguleeritav kõrgusele 500 ja 650 mm. Rataste vahekaugus on samuti laiuses reguleeritav.

## Modifikatsioonid
Traktoril T-40 ilmnes erinevaid puudusi, põhiliselt kehvad veoomadused ja läbivus ning vähene pikistabiilsus raskete rippriistade kasutamisel. Samuti olid halvad liikumiskiirused – liiga suur vahe aeglustatud ja 1. käigu vahel ning seetõttu loodi vedava esisillaga ja pikem versioon T-40A. Lisandusid modifikatsioonid T-40 M (*modernaja* e A seeria uuendatud versioon, kabiin muudeti ümaramaks), T-40 AM (kombineeritud T-40 M kabiin ja T40 A vedav esisild) ja T-40 AHM (erineb T-40 AM-ist selle poolest, et on järskudel nõlvadel töötamiseks lisatud kreenisignalisatsioon). Kõigil versioonidel tehti ka väiksemaid tehnilisi uuendusi.

## Vaata ka
* traktor
* põllutöömasinad
* John Deere
* Valtra
* MTZ-80

## Viited
Adolf von Strümpell

**Ernst Adolf Gustav Gottfried Strümpell** (29. juuni 1853 – 10. jaanuar 1925) oli baltisaksa neuroloog.

Ta õppis Tartu Ülikoolis arstiteadust.

Ta oli Leipzigi Ülikooli rektor aastal 1915.

## Pere
Tema isa oli Tartu Ülikoolis töötanud filosoof Ludwig Strümpell (1812–1899).

## Kirjandus

* Engmann B, Wagner A, Steinberg H.: *Adolf von Strümpell: a key yet neglected protagonist of neurology*. Journal of Neurology. 2012 Oct;259(10):2211-20. DOI: 10.1007/s00415-012-6486-6
Irkutski sünagoog

**Irkutski sünagoog** (vene keeles *Иркутская синагога*) on sünagoog Venemaal Irkutskis, aadressil Karl Liebknechti tänav 23.

Irkutski sünagoog on vanim tegutsev sünagoog Venemaal.

Luba sünagoogi ehitamiseks saadi 1878. aasta aprillis. Hoone plaan kinnitati 10. mail 1878. Tõenäoliselt oli hoone arhitekt poola rahvusest katoliku usku Vladislav Kudelski. 1879. aasta kevadeks oli sünagoogihoone valmis ehitatud ja esimene jumalateenistus toimus 5. aprillil. 1879. aasta 22. juunist kuni 24. juunini toimus Irkutskis suur tulekahju, mille tagajärjel põles maha praktiliselt kogu kesklinn. Sealhulgas hävis tules ka sünagoogihoone, millest jäid järele ainult seinad. 1881. aastal alustati taastamistöid ja 1882. aasta lõpus oli hoone taastatud. 1890. aastate keskpaiku loodi sünagoogi juurde raamatukogu, milles oli 1915. aastaks 4200 raamatut. 1920. aastal sünagoogi hoone natsionaliseeriti ja anti kogudusele "tähtajatuks tasuta kasutamiseks". 1933. aastal võtsid Nõukogude võimuorganid sünagoogihoone koguduselt ära. Vastutasuks anti kogudusele väiksem hoone, kuid 1938. aastal suleti ka uues hoones tegutsenud sünagoog. 1947. aastal anti sünagoogihoone teine korrus juudikogukonna käsutusse, kuid võeti 1958. aastal uuesti ära. Alates 1981. aastast sai kogudus hoonet kasutada ja 1990. aastatel tagastati sünagoogihoone kogudusele. 2004. aasta juulis toimus hoones tulekahju. Restaureeritud sünagoog avati uuesti 24. veebruaril 2009.

## Viited
Josh Risdon

**Joshua Robert Risdon** (sündinud 27. juulil 1992 Bunburys) on Austraalia jalgpallur, kes mängib paremkaitsjana Austraalia kõrgliiga klubis Western United ja Austraalia jalgpallikoondises.

Austraalia kõrgliigas debüteeris ta 2010. aasta novembris Perth Glory meeskonnas. Hooajal 2011–12 valiti ta Glory hooaja parimaks mängijaks. Austraalia kõrgliigas lõi Risdon esimese värava 23. märtsil 2013 mängus Melbourne Victory vastu. 2015–16 valiti ta Austraalia kõrgliiga hooaja sümboolsesse koosseisu.

Aastatel 2017–2019 mängis ta Austraalia kõrgliigas Western Sydney Wanderersi ridades. 2019. aasta veebruaris sõlmis ta kaheaastase lepingu Western Unitediga, mis debüteeris Austraalia kõrgliigas hooajal 2019–20.

Austraalia jalgpallikoondises tegi Risdon debüüdi 17. novembril 2015 MM-i valikmängus Bangladeshi vastu. Ta on kuulunud Austraalia koondisse 2018. aasta maailmameistrivõistlustel ja 2019. aasta Aasia meistrivõistlustel.
S. M. Rattiste

**S. Rattiste** (sündinud 26. aprillil 1964 Pärnus) on eesti kirjanik ja raamatutoimetaja (pseudonüüm).

## Elukäik
Lõpetanud L. Koidula nimelise Pärnu 2. keskkooli, õppinud Tallinna Ülikoolis ja Drakadeemias. On toimetanud eesti autoritelt isikulugusid, käsiraamatuid, luulet, proosat ja lastekirjandust. 

## Looming
* 2017 – näidend "Betoonhingede aegu", Eesti Teatri Agentuuri näidendivõistlusel ära märgitud teos
* 2019 – lühiromaan "Betoonhingede aegu"
8th Street (Manhattan)

**8th Street** on tänav New Yorgis Manhattanil. See paikneb Sixth Avenue ja Third Avenue ning Avenue B ja Avenue D vahel. Third Avenue ja Avenue A vahel on tee nimi katkendlikult **St. Mark's Place**. Avenue A ja Avenue B vahel asub haljasala Tompkins Square Park.

## 8th Street tee poolitus
Edela-kirdesuunaline Fifth Avenue poolitab loode-kagusuunalise 8th Streeti kaheks haruks: **West 8th Street** ja **East 8th Street**. Mõlemal harutänaval loendatakse hoonete numbreid alates avenüüst lähtuvalt, vastavalt loodesuunal Sixth Avenueni ja kagusuunal Avenue D-ni.

## Vaata ka
*Lower Manhattan

## Välislingid
Alessandro Diamanti

**Alessandro Diamanti** (sündinud 2. mail 1983 Pratos) on Itaalia jalgpallur, kes mängib ründava poolkaitsjana Austraalia kõrgliiga klubis Western United.

Ta alustas klubikarjääri kodulinna klubis A.C. Prato. Klubikarjääri esimestel aastatel mängis ta Itaalia madalamate liigade klubides. Itaalia kõrgliigas debüteeris ta hooaja 2007–08 Livorno meeskonnas. Hiljem on ta klubikarjääri jooksul mänginud veel sellistes Itaalia klubides nagu Brescia, Bologna, Fiorentina, Atalanta, Palermo ja Perugia, Inglismaa kõrgliiga klubides West Ham United ja Burnely ning Hiina kõrgliiga klubis Guangzhou Evergrande.

2019. aasta juulis liitus ta Western Unitediga, mis debüteeris algaval hooajal Austraalia kõrgliigas. Hooajal 2019–20 lõi Diamanti Austraalia kõrgliigas seitse väravat ja andis seitse väravasöötu ning valiti hooaja lõpus liiga hooaja parimaks mängijaks.

Itaalia jalgpallikoondises mängis Diamanti aastatel 2010–2013 kokku 17 korda. Koondisekarjääri ainsa värava lõi ta  2013. aasta FIFA konföderatsioonide karikaturniiri kolmanda koha mängus Uruguay vastu. Ta kuulus Itaalia koondisse ka 2012. aasta Euroopa meistrivõistlustel, kus ta realiseeris veerandfinaalis Inglismaa vastu penaltiseerias otsustava tabamuse.
Tjumeni sünagoog

**Tjumeni sünagoog** (vene keeles *Тюменская синагога*) on sünagoog Venemaal Tjumenis aadressil Kirovi tn 44.

Tjumeni sünagoogi hakati ehitama 1911. aastal ja hoone valmis 1912. aastal. 1930. aastal võtsid Nõukogude võimuorganid sünagoogihoone koguduselt ära. Hoones tegutsesid seejärel muusikakool, raamatukogu, Tjumeni mehaanikatehase administratsioon, filmilaenutus ja Tjumeni oblasti riikliku filharmoonia osakond. 1980. aastate lõpus jäi avariilises seisukorras hoone tühjaks. 1993. aastal tagastati katuseta ja akendeta hoone juudi usuühingule Madregot. 1997. aastal algasid hoone taastamistööd ja uuesti avati sünagoog 2001. aastal.

## Viited
Bowling Green (park)

**Bowling Green** on väike avalik purskkaevuga haljasala Ameerika Ühendriikides New Yorgis Lower Manhattani naabruskonnas Financial Districtis. Selle eest algab tervet Manhattani saart läbiv tee Broadway. See on New Yorgi vanim park, mida ümbritseb originaalne 18. sajandi piirdeaed. 

Ameerika Revolutsioonisõja eel kuulus pargi juurde päris keeglimuru (inglise keeles *bowling green*) ning Suurbritannia ja Iirimaa Ühendkuningriigi kuninga George III ratsamonument.

Bowling Greeni ümbritsevad arvukad hooned, sealhulgas Alexander Hamilton U.S. Custom House, International Mercantile Marine Company hoone, Cunard Building, 26 Broadway ja 2 Broadway. Skulptuur "Charging Bull" asub pargi põhjaosas, Battery Park aga edelaosas. Park on kantud Ameerika Ühendriikide ajalooliste paikade riiklikusse registrisse (National Register of Historic Places) nime alla **Bowling Green Fence and Park**. See on niisamuti 2007. aastal loodud Wall Streeti ajaloolise piirkonna osa.

## Vaata ka

*Battery Park

## Välislingid
*
Romainiai fort

**Romainiai fort** on endine fort Tsaari-Venemaa Kaunase kindluse koosseisus. Tänapäeval jääb see Kaunas Romainiailinnaossa.

Fordi rajamine algas aastal 1913. See rajati Konstantin Velitško aastal 1909 loodud plaani põhjal. See oli kavandatud lihtsa betoonist ja raudbetoonist ehitisena, millel puudusid varasematele fortidele omased dekoratiivsed elemendid. See oli kavandatud vastu seisma uute raskesuurtükkide tulele. 

1913. aastal valmis 55% vajalikest mullatöödest. Rajati teed ning asuti rajama vallikraave ja rinnatisi. 1914. aastal lõpetati suurem osa mullatöödest ja asuti betoneerima keskset varjendit. Sõja puhkemine tõi kaasa muudatused plaanis, kuna ehitist sooviti kiiremini kasutuskõlblikuks muuta. Poterni sissepääsud suleti, rajati lisatulepesad, kaevikud, okastraattõkked. Tulepunkte rajati ka väljapoole fordi territooriumi.

Kuigi fort ei valminud lõplikult, osales see Kaunase kaitselahingutes. Taganevad Vene väed õhkisid selle.

Fort on nelinurkse plahvatusest rikutud struktuuriga. Selle moodustab vallikraavist ümbritsetud keskne kõrgendik. Idas jäi vallikraav lõpetamata, läänes on see veega täitunud ja soostunud. Fordi territooriumil võib aimata jälgi viiest hoonest. Kohati on säilinud ka vanad maa-alused kõigud, osasse ruumidest pääseb ka sisse. Fordi ülemise osa moodustab betoonist varjend-tulepesa.

Fort on aastast 2002 muinsuskaitse all, kuid see on korrastamata ja võsastunud. Seda on rikkunud forti kogunenud vesi. Plahvatuse jäljed on mitmel pool selgesti nähtavad.


Romainių fortas. Slėptuvės liekanos.JPG|Vallikraav
Romainių fortas. Pagrindinio statinio lūžis.JPG|Plahvatusest jäänud lõhe


## Viited
Charging Bull

**Charging Bull** on New Yorgi naabruskonna Financial Districti haljasala Bowling Greeni esisel asuv pulli pronksskulptuur. See paikneb Manhattani saart läbiva tee Broadway alguses. Selle autor on Arturo Di Modica, kes paigutas selle illegaalselt New Yorgi börsihoone ette 14. detsembril 1989. Nädal hiljem tõsteti see oma praegusse asupaika.

## Välislingid
*
Luiza Pesjak

**Luiza Pesjak** (12. juuni 1828 Ljubljana – 31. märts 1898 Ljubljana) oli sloveeni kirjanik ja tõlkija.

## Elulugu

Luiza Pesjak (sünd. Aloizija Crobath) sündis 12. juunil 1828 Austria-Ungari aladel Ljubljanas (tänapäeva Sloveenia). Tema isaks oli advokaat Blaž Crobath. Nooruses veetis ta suure osa ajast teatris käies, oopereid kuulates ja lugedes.

Aastal 1842 avaldas ta luulekogu Dem wohlgeborenen Fräulein Aloisia Crobath. Nagu tema teised varajased teosed, nii oli ka see saksakeelne, kuna ta ei osanud sloveeni keelt. Aastal 1844 järgnes sellele sonettide kogu *An eine junge Dichterin*.

Luiza abiellus  3. oktoobril 1848 ettevõtja Simon Pesjakiga. Neil sündis viis tütart: Helena, Louise, Mary, Ida ja Emma- Peres olid kasutusel saksa ja prantsuse keel.

Aastal 1860 õppis Luiza selgeks sloveeni keele ja asus edaspidi selles kirjutama. Ta oli esimene naine, kes avaldas sloveenikeelse raamatu, milleks oli *Beatin dnevnik*. Edaspidi tegeles ta ka teiste luuletuste sloveeni keelde tõlkimisega. Tema romaan ilmus aastal 1887. Aastal 1672 valmis Luizal sloveenikeelne ooperilbreto *Gorenjski slavček*.

Aastal 1897 sai ta Podbrezjes viibides rabanduse. Järgmise aasta märtsis ta suri.

## Teosed

### Proosa

* *Očetova ljubezen* (1864)
* *Dragotin* (1864) 
* *Rahela* (1870)  
* *Iz mojega detinstva* (autobiograafia, 1886)
* *Beatin Dnevnik* (1887)

### Dramaturgia

* *Svitoslav zajček* (1865)
* *Slovenija Vodniku* (1866)
* *Na Koprivniku* (1872)
* *Gorenjski slavček* (ooperilibreto, 1872)

## Viited
Ivica Zubac

**Ivica Zubac** (sündinud 18. märtsil 1997 Mostaris, Bosnia ja Hertsegoviinas) on horvaatia elukutseline korvpallur, kes mängib 2019. aastast NBA klubis Los Angeles Clippers. 

## Karjäär Euroopas
Enne NBA-sse siirdumist mängis Zubac aastatel 2013–2016 Zagrebi klubides Zrinjevacis ja Cibonas ning 2016. aastal Belgradi Mega Basketis.

## Karjäär NBA-s
Zubac valiti 2016. aasta NBA *draft*i 32. valikuga Los Angeles Lakersisse, kus ta kogus debüüthooajal keskmiselt 7,5 punkti ja 4,2 lauapalli mängus.

Kaks ja pool hooaega Lakersis mänginud Zubac vahetati 2019. aasta veebruaris Los Angeles Clippersisse. 2018/19. hooajal tõi ta Clippersi kasuks keskmiselt 9,4 punkti ja 7,7 lauapalli ning 2019/20. hooajal keskmiselt 8,3 punkti ja 7,5 lauapalli mängus.

## Rahvuskoondis
Zubac on Horvaatia U19 koondisega võitnud 2015. aasta maailmameistrivõistlustel hõbemedali.

## Saavutused
* Serbia karika võitja (2016)
* Aadria liiga meister (2014)

## Välislingid
* Ivica Zubac – NBA.com
* Ivica Zubac – Basketball-Reference.com
Remington Model 8

**Remington Model 8** on Ameerika Ühendriikide poolautomaatvintpüss, mille konstrueeris John Browning ning mida tootis Remington Arms. Relva algne nimi oli 1905. aastal turule tulles **Remington Autoloading Rifle** ('Remingtoni automaatlaadiv vintpüss'), nimi muudeti 1911. aastal.

## Viited

## Välislingid
* History of Model 8 & Model 81
Třeboňi Svatý Jiljí kirik

**Třeboňi Püha Gilesi kirik** (tšehhi keels *Kostel svatého Jiljí a Panny Marie Královny*) on gooti kodakirik, mis ehitati 14. sajandil ja asub Třeboňis, endises Třeboňi augustiinlaste kloostris Jindřichův Hradeci ringkonnas Lõuna-Tšehhi maakonnas. Kloostrihoonete kohal kõrguv kirik paikneb Třeboňi linnaväljaku lähedal.

## Ajaloost
Kiriku eelkäija ehitati 13. sajandi teisel poolel. Pärast kloostri asutamist ehitati hoone kloostri vajadusteks kahelööviliseks kodakirikuks ümber, kõrgust ja valgusrikkust rõhutavas kõrggootika stiilis. Saledatele ümarsammastele toetuvad 14. sajandi gooti stiilis võlvid on säilinud kiriku löövides, kuid mitte kooriruumis - kiriku põlengus 1723. aastal varises kooriruumi võlv ja koor võlviti uuesti barokkstiilis. Aastail 1897–1903 toimus järgmine suurem rekonstrueerimine. Pärast tulekahju ehitatud barokne kirikutorn ehitati uuesti, seekord uusgooti stiilis.

## Sisustus
Kiriku kooriruumi ja ristikäigu seintel on säilinud 15. sajandi seinamaalingud, mis elasid tulekahju üle, samuti jäi tulest puutumata Třeboňi madonna, umbes 1400. aastast pärinev pehme stiili neitsi Maarja puuskulptuur. Suurepärase akustika tõttu on kirik kasutusel kontserdipaigana.

## Pildid

Třeboň, Husova, vstup do kostela.jpg|Sissepääs
2019-10-19T16-28-08 lod.jpg|Vaade põhjalöövist baroksele altariretaablile
Trebon Wittingau (38585018022).jpg|Barokne sisustus: kooritoolistik, altar ja koorivõlv
2019-10-19T15-32-10 trebonska madona.jpg|Třeboňi madonna
Třeboň sl12.jpg|15. sajandi fresko ristikäigus
Třeboň sl14.jpg|15. sajandi fresko ristikäigus


## Třeboňi altar
Kiriku peaaltar oli hinnaline 14. sajandi lõpust pärit tiibaltar Wittingau meistri loodud tahvelmaalide tsükliga, tuntud kui Třeboňi altar. Sisekujunduse muutmisega barokseks 1781. aastal võeti altar koost lahti ja jagati pilditsükli üksikud maalid ümberkaudsetesse kirikutesse laiali. Osa maalidest asub tänapäeval Praha Rahvusgaleriis.

## Viited
Soběslavi Püha Vituse kirik

**Püha Vituse kirik** (tšehhi keeles *Kostel svatého Víta*, *Špitální kostel svatého Víta*) on 14. sajandil ehitatud gooti kodakirik Soběslavis Tábori ringkonnas Lõuna-Tšehhi maakonnas, rajatud omaaegse hospidali kirikuks. Hoone on Wenceslaus IV aegse Tšehhi gootika näitena silmapaistev arhitektuurimälestis. 

## Ajaloost
Kirik ehitati aastail 1374–1390 linna hospidali juurde. Kirikut on aastasadade jooksul korduvalt ümber ehitatud. Hoone põles 1719. aastal maha ja 1785. aastal ehitati elumajaks ümber. Alles aastail 1936–1937 rekonstrueeriti see pühakojaks, sellest ajast pärineb uusgooti portaal ja haritorn.

## Arhitektuur
Hoone on ilmekas näide kuningas Wenceslaus IV aegsest elegantsest gooti arhitektuurist. Kirik on kahelööviline, võlve toetavad kaks kapiteelideta ja talumiteta saledat piilarit, millest võlviroided sujuvalt välja kasvavad ja mis seisavad täpselt hoone keskteljel. Sisustus pole ehitusaegne, vaid peaingel Miikaeli kujutav pilt võidukaare kõrval seinal on 18. sajandist pärinev originaalese. Kiriku katusel on sale kerge haritornike, mis toetub otse võidukaarele.

## Pildid

Kostelsvvita interier2.jpg|Kiriku võlvid
Kostelsvvita presbitarium.jpg|Altariruum uusgooti altariga
Profilaceviteznehooblouku kostelsvvita.jpg|Võidukaare palend
Kostelsvvita svornik.jpg|Vapiga päiskivi
Konzola kostelsvvita.jpg|Maskiga konsool
Kostelsvvita vchoddosakristie.jpg|Käärkambri gooti raidportaal
Kostelsvvita interier1.jpg|Püha Miikaeli kujutav maal interjööris


## Viited
Teplá

**Teplá** (saksa keeles *Tepl*, varem ka *Töpel*) on linn Chebi ringkonnas Karlovy Vary maakonnas Tšehhis.

Teplá linn asub Teplá jõe kaldal.

Teplá vanalinn on alates 10. septembrist 1992 ajalooline linnakaitseala.

## Vaatamisväärsused
* Teplá premonstraatide klooster.
* Püha Aegidiuse kirik, ehitatud aastail 1762–1765, sisseseade ja juurdeehitused aastaist 1850–1853.
* Dekaani maja 1689. aastast, taastatud pärast põlengut 1794. aastal.
* Baroksed kodanikumajad turuplatsi ääres.
* Kolmainsuse kabel, mis püstitati aastail 1692–1699 vana hospidalikiriku asemele, arhitekt Christoph Dientzenhofer.
* Pühale Ristile, Valurikkale Emale ja pühale Andreasele pühitsetud kabel linna kaguosas; ehitatud 1730. aastal Kilian Ignaz Dientzenhoferi poolt ja ümber ehitatud 1768.–1769. aastal. Algne sisustus pole säilinud.
* 1574. aastal abt Johannes VI Meyskönigi asutatud kool, nüüd kuulub linnavalitsusele.
* 18. sajandi alguses ehitatud vana raekoda.
* Kolmainsuse sammas turuplatsil 1721. aastast, kohaliku ehitusmeistri Braunbrocki püstitatud, skulptuuride autor on Luditzi kiviraidur Wendy.
* Juudi kalmistu Poutnovis.

## Pildid

Kl Teplá 1.jpg|Teplá kloostrikirik
Teplá kostel svatého Jiljí červen 2020 (4).jpg|Teplá kostel svatého Jiljí červen 2020 (4)]]|Püha Aegidiuse kirik
Teplá škola červen 2020.jpg|Vana koolimaja
Teplá radnice (1).jpg|Teplá vana raekoda
Teplá, kaple III.jpg|Valurikka Neitsi Maarja ja Püha Andrease kabel
Teplá sloup se sousoším Nejsvětější Trojice červen 2020 (1).jpg|Kolmainsuse sammas
Teplá, dům čp.157.jpg|17.–18. sajandi maja Teplás
Teplá, dům II.jpg|Rokokoodekooriga maja Teplás


## Viited

## Välislingid
* Teplá (linna ametlik koduleht)
New York Stock Exchange Building

**New York Stock Exchange Building** (eesti keeles *New Yorgi börsihoone*) on 23-korruseline ehitis, mis asub New Yorgis Financial Districti naabruskonnas. See majutab New Yorgi börsi. See piirneb tänavatega New Street, Wall Street ja Broad Street. Selle mälestisväärsus on maksimaalselt kaitstud.

## Välislingid

*
Pluuto (artist)

**Henry Orlov** (sündinud 4. novembril 2002 Tallinnas), tuntud kui **pluuto**, on eesti räppar, laulukirjutaja ja produtsent. 

## Karjäär
Pluuto avaldas oma esimese miksteibi 2018. aasta sügisel, mille singel "Mõtetes" kogus kiiresti populaarsust ja kujunes "uue räpi" üheks olulisemaks lauluks. Tollal kõigest 15-aastane Henry oli Eesti muusikatööstuses nii kuum nimi, et tuntud produktsioonifirmade pakkumisi ei tulnud kaua oodata.

2019. aasta algus oli Pluutole väga viljakas, 1. veebruaril avaldas ta koostöös 5MIINUST laulu "Tsirkus", mis oli kaks kuud kuulatuim laul riigis, kuniks Pluuto avaldas Nubluga singli "Mesimagus", mis võttis Tsirkuselt esikoha üle ja oli nädal aega populaarseim laul Eestis.

2020. aastal avaldas ta koos Reketi ja Nubluga laulu "SOS", millest SIIMI tegi remixi ja mis osutus superhitiks.

2020. aasta septembris avaldas ta oma debüütalbumi "Päripäeva", mis sisaldas 12 laulu ja võeti väga soojalt vastu. Albumi avaldas ta Wavy Musicu plaadifirma kaudu, mille üks asutajaid ta ka ise on. Sama aasta novembris selgus, et pluuto osaleb koos produtsent Andrei Zevakiniga Eesti Laulul lauluga "Wingman". Eesti Laulul said nad 5. koha.

2021. aasta novembris teatas Sony Music Estonia, et nad on sõlminud Pluutoga plaadilepingu. Juba samal nädalal ilmus selle plaadifirma kaudu pluuto esimene laul "Deja Vu", mis oli esimesel nädalal Spotify kõige kuulatum kodumaine laul.

Pluuto avas 2025. aastal Hans Saarvelti kodugaleriis Viimsis oma esimese näituse ja rääkis "Ringvaatele", kuidas ta Balil enda jaoks uuesti maalimise avastas ja sai aru, et oma emotsioone saab välja elada ka teiste kunstivormidega peale muusika.

## Viited
2 Broadway

**2 Broadway** on 32-korruseline kontoripindadega ehitis, mis asub New Yorgis Financial Districti naabruskonnas Broadway alguskohas. See piirneb lisaks tänavatega Whitehall Street, Stone Street ja Beaver Street ning selle hoovi teenindab tänav Marketfield Street.

## Välislingid
*
Suletud majandus

**Suletud majandus** (inglise keeles *closed economy*) on majandustüüp, kus kaupade ja teenuste importi ja eksporti ei toimu, mis tähendab, et majandus on iseseisev ja sellel puudub majandustegevus väljaspool riiki. Ainsaks eesmärgiks on rahuldada kõiki kodutarbijate vajadusi riigi piires. Selle majandustüübi vastandiks on avatud majandus.

## Puudused
Praktikas pole praegu ühtegi suletud majandusega riiki, sest sellel on palju puudusi. Esiteks tuleb kõiki vajalikke kaupu toota olenemata sellest, kas majanduses on nõutavad tootmistegurid. See võib põhjustada ebaefektiivsust, mis tõstab tootmiskulusid ja seega suurendab tarbijate makstavat hinda. Suletud majandused kaotavad ka võimaluse müüa suuremale turule ning neil on teaduse ja tehnoloogia ülekande piirangute tõttu piiratud tootearendusvõimalused. Kolmandaks puuduseks on see, et ettevõtetel puudub juurdepääs ülemaailmsetele finantsturgudele, mis omakorda piiravad investeerimiseks saadaolevaid vahendeid. Lisaks võib suletud majandus anda domineerimise kohalikele tootjatele, kes võivad pakkuda madalama kvaliteediga ja kõrge hinnaga tooteid välismaiste tootjate konkurentsi puudumise tõttu. Kokkuvõtlikult öeldes on suletud majandusega riik välismaailmast välja lõigatud, kuid arvestades kui globaliseeritud tänapäeva maailm on, siis riikidel on võimatu niiviisi täiesti iseseisvalt toime tulla. 

## Põhjused, miks suletud majandus tekkida võib
Majandus on füüsiliselt oma kaubanduspartneritest eraldatud (näiteks eraldatud saar). Füüsilise isolatsiooni tõttu on kaupade transpordikulud väga kõrged. Kaubandusel pole mõtet, kui kaupade hind tõuseb transpordi kõrgete üldkulude tõttu ja seega kipub majandus sellistel juhtudel sulguma. Teiseks, valitsused määravad kaubavahetuse teiste majandustega maksude ja regulatsioonide näol, rikkumisi karistatakse. Valitsus püüab tulu saamiseks toetada oma kodumaiseid tootjaid ja maksustada rahvusvahelisi osalejaid. Viimaseks põhjuseks on see, et kodanikud võivad eelistada suhelda ja kaubelda ainult kodanikega, mis toob kaasa uue tõkke ja hõlbustab suletud majandust. Näiteks kui McDonald's Indiasse tuli, olid inimesed müügikohtade vastu, väites, et nad kasutavad oma roogades veiseliha ja see on kultuuri vastu.

## Riigid, kel esineb suletud majandust
Suletud majanduse tunnuseid esineb vaid kolmandates riikides. 

* Brasiilia – impordib vaid vähesel määral
* Ukraina ja Moldova – vaatamata hilinenud ekspordisektorile
* Suurem osa Aafrikast, Tadžikistan, Vietnam – kõige lähemal suletud majandusele
* Maroko ja Alžeeria – välja arvatud naftamüük

## Suletud majanduse rahvusliku tulu valem
Y=C+I+G

kus Y on rahvuslik sissetulek, C tähendab kogutarbimist, I koguinvesteeringut ja G valitsuse kogukulusid.

## Vaata ka
* Autarkia

## Viited
Zach Redmond

**Zachary Thomas Redmond** (sündinud 26. juulil 1988 Traverse Citys Michiganis) on USA jäähokimängija, kes mängib kaitsjana Saksamaa kõrgliiga klubis EHC München.

Aastatel 2007–2011 mängis ta Ferris State University jäähokimeeskonnas.

2008. aastal valis Atlanta Thrashers ta NHL-i ''draft''is 184. valikuna.

Hooaja 2010–11 lõpus debüteeris ta American Hockey League'i (AHL) klubis Chicago Wolves. Aastatel 2011–2014 mängis ta põhiliselt AHL-i klubis St. John's IceCaps. 2012. aastal valiti ta AHL-i tähtede mängule. NHL-is debüteeris Redmond hooajal 2012–13 Winnipeg Jetsi meeskonnas. Esimese värava lõi ta NHL-is 7. veebruaril 2013 mängus Toronto Maple Leafsi vastu.

2014. aasta juulis sõlmis ta kaheaastase lepingu Colorado Avalanche'iga. Hooaeg 2014–15 on jäänud tema NHL-i karjääri kõige resultatiivsemaks (5+15). 2016. aasta juulis sõlmis ta kaheaastase lepingu Montreal Canadiensiga. 2017. aasta oktoobris siirdus ta Buffalo Sabresi. Suurem osa hooajast 2017–18 mängis ta AHL-is Sabresi noorteklubis Rochester Americans, saades hooajal 2017–18 NHL-is Sabresi meeskonnas kirja kolm mängu. Aastatel 2018–2020 mängis ta ainult Rochester Americansis. Hooajal 2018–19 lõi Redmond AHL-is kaitsemängijatest enim väravaid (21), ta valiti sel hooajal liiga hooaja sümboolsesse koosseisu ja tähtede mängule ning pälvis parima kaitsemängija auhinna Eddie Shore Award.

2020. aasta aprillis sõlmis ta üheaastase lepingu EHC Müncheniga.

USA jäähokikoondise koosseisus võitis Redmond 2015. aasta maailmameistrivõistlustel pronksmedali.

## Viited

## Välislingid
* Zach Redmond NHL.com lehel
* Zach Redmond hockeydb.com lehel
Arturo Di Modica

**Arturo Di Modica** (26. jaanuar 1941 Vittoria Sitsiilia – 19. veebruar 2021 sealsamas) oli Itaalias sündinud ameerika skulptor. Ta oli tuntud Charging Bulli skulptuuri pärast, mille ta jättis 15. detsembril 1989 Ameerika Ühendriikidele kingituseks New Yorgi börsihoone ette.

## Viited
Oravaratas

**Oravaratas** (inglise keeles *rat race*) on majandusvaldkonna termin, mis tähendab lõputut, ennasthävitavat või mõttetut tegevust. Oravaratas viitab finantsilisele ning rutiinsele konkurentsivõitlusele, milles ei pruugita kunagi eesmärgini jõuda. Ingliskeelne termin *rat race* viitab inimeste ja rottide seosele asjatult preemia (rottide puhul juustu) poole püüelda.

Siinkohal saab välja tuua seosed, et mida suurem on sissetulek, seda suuremad on ka väljaminekud ning mida suuremaks muutub töötaja võlg, seda rohkem sõltub ta oma palgast. Seega on inimesed sunnitud töötama rohkem ning intensiivsemalt palgakõrgenduse nimel, et jõuda oma väljaminekud ja võlad ära maksta.

Eesti keeles on kujundlik fraas "nagu orav rattas" suure kasutussagedusega ning kehtib hõivatud inimese kohta, kes peab katkematult tööd tegema, et selle efektiivsus säilitada. Oravaratta seismajäämine ehk töö katkestamine võib kogu ettevõtte tööd mõjutada. 

## Ajalugu
Varaseim teadaolev ingliskeelse termini *rat race* kasutuselevõtt pärineb 1934. aastast. Viidates lennunduse väljaõppele, oli rottide võistlus algselt "liidrile järgnev" mäng, mille käigus hävitaja-praktikant pidi kopeerima kõik tegevused, mida teeb kogenud piloot. Alates 1945. aastast sai see fraas "konkurentsivõitluse" tähenduse.

Eestikeelne väljend "nagu orav rattas" on kasutusele võetud Ivan Krõlovi muinasjutust "Orav". Teos on välja antud 1833. aastal ning see on inimesele rakendatud väljendi teadaolev esimene kasutuskord. Teos, milles meile esitatakse fraseoloogilise üksuse tähendus "nagu orav rattas", räägib loomast, kelle päevad mööduvad lõputult mööda ratast jooksmas. Orav oli kindel, et tema amet on kõige tähtsam. Seetõttu ei mõelnud ta pikka aega küsimusele, kas rästas mööda lendab.

## Oravarattast väljumine
Mõju kulutamisharjumuste ja stressi vahel on vastastikune. Ebavajalike asjade peale raha kulutamine toob kaasa stressi ning see omakorda võib tekitada kehvad otsused. Halbu otsuseid tehes tekib oravaratas, millest välja pääsemiseks peab looma kindla struktuuri. Struktuuri toimimiseks tuleb esmalt leida tasakaal kulutamise ja säästmise vahel, alustades impulsiivsete ostude piiramisega. Järgmise etapina tuleks hädaolukordade jaoks hakata raha säästma, samaaegselt puhkamise olulisust meeles pidades. Ei ole olemas ühtset tasakaalu, vaid iga inimese jaoks on "õige" tasakaal erinev. Erinevaid aspekte silmas pidades on inimesel võimalus edukalt oravarattast väljuda.

### "Oravarattast välja pääsemise" vahendid:

* Töölt maapiirkonda kolimine
* Pensionile jäämine, töölt lahkumine või töö lõpetamine
* Stressirohkelt töökohalt lahkumine 
* Uue ameti valimine
* Kaugtöö
* Tööandjast majanduslikult sõltumatuks saamine
* Loodusega kooskõlas elamine
* Võõrandumine ühiskonna normidest
* Materiaalsusest võõrandumine

## Viited
Johann August Zeune

**Johann August Zeune** (12. mai 1778 Wittenberg – 14. november 1853 Berliin) oli saksa geograafia ja germaani keelte õppejõud ning Berliini Pimedate Fondi asutaja.
Lontova tee

**Lontova tee** on tänav Kunda linna põhjaosas.

Lontova tee pikkus on 1489 meetrit ja tänava-ala laius 13 meetrit. Tänav algab Rakvere maantee lõpust, pöördub ida suunas ning ületab Kunda jõe. Suhteliselt sirge tänav ristub Sadama teega ja Metsa tänavaga ning lõpeb linna piiril. 

## Hoonestus
Hoonestus paikneb tänava läänepoolses osas, idapoolses osas ehitised puuduvad. 
*Lontova tee 2 asub Lontova puhkekeskus seikluspargiga Kunda jõe ürgorus. 
*Endine tsaariaegne hotellihoone "Neu London", mis rajati seoses ajaloolise Kunda sadama arenguga, paikneb kinnistul Lontova tee 12.
*Tänava keskosas on puitelamud - kahekorruseline (Lontova tee 16) ja ühekorruseline (Lontova tee 15), mis ehitati 19. sajandi lõpul Lontova sadama hoonestusena.

Muus osas asuvad Lontova teel väiksemad elu- ja abihooned. Vanemad majad pole kasutusel. Tänaval kõnniteed puuduvad, tänav piirneb kogu pikkuses kõrghaljastusega.

## Vaata ka
Lontova

## Viited

## Välislingid
*Vaade Lontova teele Kunda jõe sillalt
Hans Spiess

**Hans Spiess** (ka Hanuš Spiess, Johannes Spiess; sündinud 1440. aastal Maini-äärses Frankfurdis, surnud 1511. aastal Prahas) oli saksa hilisgooti kiviraidur ja ehitusmeister. Tema tuntuim teos on koos Benedikt Rejtiga ehitatud kuninglik oratoorium (palvesaal) Vladislav II jaoks Praha Püha Vituse katedraalis.

## Looming
* 1472 – Plzeňi Püha Bartolomeuse kiriku Sternbergi kabel
* 1486–1488 – Mělníki Peetruse ja Pauluse kiriku kesklöövi võlv ja torn, võib-olla ka Mělníki kindluse ümberehitused hilisgooti vormides
* enne 1490. aastaid – väike vastuvõturuum Praha kindluse läänetiivas (niinimetatud Vladislavi magamistuba)
* 1490–1493 – (koos Benedikt Rejtiga) kuninglik oratoorium Praha Püha Vituse katedraalis
* Křivokláti lossi kuninglik kabel, vahimajake ja paleeosa kaasajastamine hilisgootika vormides
* Apostlite kujud Křivokláti lossikabelis (Hans Spiess või tema meisterkond)
* Praha vana raekoja raiddekoor (Hans Spiess või tema meisterkond)
* 1498 – Praha Maarja Taevamineku ja Karl Suure kiriku uus võlv (hävinud, 1575. aastal asendati Bonifác Wolmuti tehtud võlviga)

## Pildid

The Pinnacle of the Sternberg Chapel.jpg|Fiaal Plzeňi Bartolomeuse kiriku Sternbergi kabelil
Melnik sv Petr a Pavel int DSC00646.JPG|Mělníki Peetruse ja Pauluse kiriku võlvid
Starý královská palác.jpg|Väike vastuvõturuum Praha vanas kuningapalees
Krivoklat Castle, founded in 12th century (3) (25704090164).jpg|Křivokláti vahimaja
Exterier kaple.jpg|Křivokláti lossikabeli sein
Hrad Křivoklát (Křivoklát) (13).jpg|Křivokláti lossikabel


## Viited
Triin Anni

**Triin Anni** (sündinud 23. septembril 1982) on eesti muusik, laulja, laulukirjutaja ja basskitarrist. 

Triin Anni on kaasa teinud basskitarristina ansamblis Blacky (alates aastast 2000), hiljem ka ansamblis Epoché ja Gosh. 

Triin Anni on õppinud laulmist Thea Paluoja käe all Rapla Laulustuudios ning basskitarri Taavo Remmeli käe all. 

Triin Anni on lõpetanud Eesti Muusika- ja Teatriakadeemia koolimuusika erialal (2000-2006) jazzisuunal.   

## Diskograafia
* Singel "Viibi üks viiv"(2023) 
* Laulukirjutajana: Niaache (Esther) "Uus õrnus" (2024) 

## Viited
Jacques Chaban-Delmas

**Jacques Chaban-Delmas** (sünninimi **Jacques Michel Pierre Delmas**; 7. märts 1915 Pariis – 10. november 2000 Pariis) oli Prantsusmaa riigitegelane.

Jacques Delmas lõpetas Pariisi Poliitikauuringute Instituudi juristi diplomiga. Seejärel teenis ta sõjaväes (juunis 1940 oli Alpi kindlusepataljoni koosseisus nooremleitnandi auastmes). Teise maailmasõja ajal osales Delmas varjunime Chaban all Prantsuse vastupanuliikumises. 1944. aastal oli 29-aastane Jacques Chaban-Delmas üks viiest vastupanuliikumise tegelasest, kellele anti brigaadikindrali sõjaväeline auaste. Samal aastal sai ta Auleegioni ordeni rüütliklassi teenetemärgi.

Pärast sõda sai Chaban-Delmas'st poliitik ja riigitegelane. Ta oli Bordeaux' linnapea kokku 48 aastat (1947-1995), Prantsusmaa Rahvuskogu esimees aastatel 1958–1969, 1978–1981 ja 1986–1988 ning president Georges Pompidou ametiajal Prantsusmaa peaminister (1969–1972). Aastatel 1961–1969 и 1973–1979 oli ta ka Euroopa Parlamendi liige.

Jacques Chaban-Delmas suri 10. novembril 2000 85 aasta vanuses oma majas Pariisis aadressil rue de Lille'i 1 südameatakki.

Ta maeti Pyrénées-Atlantiquesi departemangus Ascainis.
Phothi sadam

**Phothi sadam** (gruusia keeles ფოთის საზღვაო ნავსადგური) on Musta mere idaranniku üks peamisi meresadamaid, mis asub Rioni jõe suudmes Phothi linnas Gruusias. See on Transkaukaasia koridori (TRACECA) ristumiskoht, mis ühendab Constanţa sadamat (Rumeenias) ja Varna sadamat (Bulgaarias) Kaukaasia sisemaal ja selle taga asuvate Kaspia ümbruse ja Kesk-Aasia riikidega.

## Välislingid
*
Gegham Alekhsanjan

**Gegham Alekhsanjan** (armeenia keeles Գեղամ Ալեքսանյան; sündinud 1962. aastal) on armeenia päritolu kunstnik ja skulptor, kes töötab tunnustatult Ameerika Ühendriikides aastast 2004. Magistrikraadi sai ta Jerevani Riiklikust Kaunite Kunstide Akadeemiast aastal 1984.
Botev

**Botev** (bulgaaria keeles *Ботев*) on Stara planina (Balkani mägede) kõrgeim tipp, mille kõrgus on 2376 m. Mäetipp asub Bulgaaria geograafilise keskpunkti lähedal umbes 35 km põhjas Aprilci linnast ja 37 km lõunas asuvast Kaloferi linnast. 

Botev on osa Kesk-Balkani rahvuspargist, mis kaitseb mäestiku loodust, metsasid ja elusloodust. Tippu on paigaldatud meteoroloogiajaam, mis jälgib piirkonna ilmastikutingimusi.

Mäetipp on nime saanud Hristo Botevi järgi, kes oli tuntud Bulgaaria poeet ja rahvuskangelane.

## Välislingid
Leegitornid

**Leegitornid** (aserbaidžaani keeles *Alov qüllələri*) on kolmest pilvelõhkujast koosnev kõrghoonete kompleks, mis asub Aserbaidžaani pealinnas Bakuus.

## Kõrghooned
* Lõunatorn (182 m)
* Põhjatorn (182 m)
* Läänetorn (164,6 m)

## Vaata ka
* Poolkuu lahe projekt

## Välislingid
*
Winchester Model 1897

**Winchester Model 1897** (ka **Model 97**, **M97** või **Trench Gun** ('kaevikupüss')) on Ameerika Ühendriikide pump-haavlipüss välise haamri ja torusalvega, mida tootis Winchester Repeating Arms Company. Model 1897 on John Browningu poolt konstrueeritud relva Winchester Model 1893 edasiarendus. Aastatel 1897–1957 toodeti üle miljoni Model 1897. Neid toodeti erinevate torupikkustega, 12- ja 16-kaliibriga ning nii kokkumurtavaid kui mittekokkumurtavaid. 16-kaliibrilisel mudelil on standardne torupikkus 28 tolli (u 71 cm), 12-kaliibrilisel 30 tolli (u 76 cm). Eritellimusel valmistati 20–30 tolli (u 51–76 cm) pikkuseid mudeleid. Model 1897 on olnud kasutuses Ameerika Ühendriikide sõjaväes, politseis ning jahipidamisel.

## Kasutajad
* 
* 
* : Korea Vabariigi Mereväe Erisõja Flotill

## Vaata ka
* USA relvajõudude individuaalrelvade loend
* Haavlipüsside loend

## Viited

## Välislingid
* Olive-Drab: Winchester Model 97 Shotgun
Remington Model 10

**Remington Model 10** on Ameerika Ühendriikide pump-haavlipüss, mille konstrueeris Remington Armsile John Pedersen. Sellel on lukusisene lööknõel ja torusalv, mida laetakse ning mis väljastab hülsse relvaraami alt. Aastal 1930 hakati tootma ka C.C. Loomise poolt parendatud varianti Model 29.

## Viited
Māris Grīnblats

**Māris Grīnblats** (5. jaanuar 1955 Kuldīga – 14. märts 2021) oli Läti poliitik. Ta oli aastatel 1995–1997 Läti haridus- ja teadusminister Andris Šķēle esimeses valitsuses.

Ta lõpetas 1973. aastal Kuldīga 1. Keskkooli ning 1982. aastal Läti Riikliku Ülikooli ajaloo- ja filosoofiateaduskonna. Ta töötas sotsioloogina ja õpetajana.

Ta oli aastatel 1993–2010 seimi liige. 21. detsembrist 1995 kuni 13. veebruarini 1997 oli ta Läti haridus- ja teadusminister Andris Šķēle esimeses valitsuses.
Mario Hezonja

**Mario Hezonja** (sündinud 25. veebruaril 1995 Dubrovnikis) on Horvaatia elukutseline korvpallur, kes mängib 2021. aastast Kreeka ja Euroliiga klubis Ateena Panathinaikos. Ta on aastatel 2015–2020 mänginud ka korvpalliliigas NBA.

## Karjäär
### Hispaania
Enne NBA-sse siirdumist mängis Hezonja aastatel 2012–2015 Hispaania klubi FC Barcelona duubel- ja esindusmeeskonnas, kellega tuli kaks korda Hispaania meistriks ning võitis karika ja superkarika.

### NBA
Hezonja valiti 2015. aasta NBA *draft*ist viiendana Orlando Magicusse, kus ta viskas debüüthooajal keskmiselt 6,1 punkti mängus.

Oma parimal, 2017/18. hooajal kogus ta Magicus keskmiselt 9,6 punkti ja 3,7 lauapalli mängus, misjärel siirdus 2018. aasta suvel New York Knicksi. Knicksis keskmiselt 8,8 punkti ja 4,1 lauapalli toonud Hezonja liitus seejärel hooajaks 2019/20 Portland Trail Blazersiga.

2020. aasta novembris vahetati ta Memphis Grizzliesesse, kes lõpetas 11. detsembril temaga lepingu.

### Kreeka
22. veebruaril 2021 liitus Hezonja Kreeka kõrgliigaklubiga Ateena Panathinaikos, kellega mängib ka Euroliigas.

### Rahvuskoondis
Hezonja on Horvaatiat esindanud koondises 2014. aasta maailmameistrivõistlustel (10. koht), 2015. aasta Euroopa meistrivõistlustel (9. koht) ja 2016. aasta olümpiamängudel (5. koht).

## Saavutused
* Kahekordne Hispaania meister (2012, 2014)
* Hispaania karika võitja (2013)
* Hispaania superkarika võitja (2015)
* Neljakordne Kataloonia korvpalliliiga võitja (2012–2015)
* Hispaania esiliiga (LEB Oro) tõusev täht (2013)
* U16 Euroopa meister (2011)
* U16 Euroopa meistrivõistluste kõige väärtuslikum mängija (2011)
* U17 maailmameistrivõistluste pronksmedal (2012)

## Välislingid
* Mario Hezonja – NBA.com
* Mario Hezonja – Basketball-Reference.com
Mirovice

**Mirovice** (saksa keeles *Mirowitz*) on linn Tšehhis Lõuna-Tšehhi maakonnas Píseki ringkonnas. Mirovice asub Písekist umbes 25 km põhjas, České Budějovicest ligikaudu 67 km põhjaloodes ja Praha kesklinnast 70 km lõunaedelas.

Mirovice paikneb merepinnast 433 meetri kõrgusel.

Mirovicet on esmamainitud 1323. aastal. Mirovice sai linnaõigused 1853. aastal. 1945. aastal kaotas Mirovice linnaõigused, kuid sai need 1989. aastal tagasi.

Mirovice vanalinn on alates 1. septembrist 2003 ajalooline linnakaitseala.

## Viited
Hampshire House

**Hampshire House** on korterelamu ja hotell, mis asub New Yorgis Manhattanil aadressil 150 Central Park South. See jääb Central Parki edelaserva, puiesteede Avenue of the Americas ja Seventh Avenue vahele. Ehitise 36 korrusel on kokku 155 korterit.

## Välislingid
*
Liběchov

**Liběchov** (saksa keeles *Liboch*) on linn Tšehhis Kesk-Tšehhi maakonnas Mělníki ringkonnas. Liběchov asub Elbe (Laba) paremal kaldal, Mělníkist umbes 6,5 km ja Praha kesklinnast ligikaudu 37 km põhjas.

Liběchovi on esmamainitud 1311. aastal. Liběchov sai linnaõigused 1935. aastal, vahepeal kaotatud linnaõigused anti tagasi 2007. aastal.

Liběchov on kõige väiksema elanike arvuga linn Kesk-Tšehhi maakonnas.

Linna olulisim vaatamisväärsus on Liběchovi loss. 16. sajandil rajatud kindlus ehitati aastatel 1720–1730 ümber barokkstiilis lossiks.

## Viited
Uurdenuga

**Uurdenuga** on nuga puunõu küljelauadadesse uurde tegemiseks, millesse kinnitati põhi.

Uurdenuga on Fennoskandiale iseloomulik tööriist, kuid oli üldises kasutuses ka Ingerimaal, Läti põhjaosas ning Eestis, eriti kaua kasutasid seda Avinurme püttsepad. Kadus tarvituselt enamasti 20. sajandi algul.

Noa tera oli 4–5&nbsp;cm pikk ning varre pikkus oli umbes 0,5&nbsp;m. Uuret lõigati tööpingil vastava aluse peal, kusjuures uurdenuga hoiti mõlema käega ning lõikele suurema kindluse andmiseks toetati noa vars vastu õlga. Nõulauda hoiti paigal pingist läbikäiva nööri abil, mida sai pingi alt jalaga pingutada. Uure lõigati nelja lõikega – algul kahe tõmmatud kriipsu kohalt risti puusse, seejärel kahe lõikega keskelt poolviltu äärte suunas uurde põhjani välja. Lõpuks lükati keskele jäänud kolmnurkne hari ära. 

## Vaata ka
*uurdesaag

## Viited

## Kirjandus
* Eesti rahvapärane puutööndus. Ants Viires. Tallinn, Eesti Riiklik Kirjastus, 1960.

## Välislingid
* Uurdenuga. Eesti Rahva Muuseum
Saare (perekonnanimi)

**Saare** on eesti perekonnanimi.

2021. aasta 1. jaanuari seisuga oli Eestis perekonnanimi Saare 473 inimesel: 229 mehel ja 244 naisel. Perekonnanimede levikult on Saare meeste puhul 236. kohal ja naiste puhul 248. kohal. Nimi on levinuim Pärnu maakonnas, kus neid on 10 000 elaniku kohta 11,86.

## Nime kandjaid
*Andrus Saare, eesti poliitik (1965–)
*Astrid Saare, eesti maalikunstnik ja kunstipedagoog (1929–2016)
*Kalev Saare, eesti jurist ja õigusteadlane (1974–)
*Mare Saare, eesti klaasikunstnik (1955–) 
*Tiit Saare, eesti ajaloolane, heraldik ja ajalooõpetaja (1956–)
*Triina Saare, eesti kirjanik (1913–2002)
*...

## Viited
Sanofi

**Sanofi** on Prantsuse riikidevaheline ettevõte, mille tegevus hõlmab farmaatsiat (eelkõige retseptiravimeid diabeedi, haruldaste haiguste, hulgiskleroosi ja onkoloogia ning tarbijate tervisetoodete valdkonnas) ja vaktsiine.

2015. aastal, varsti pärast Olivier Brandicourt saabumist tegevjuhiks, alustas grupp strateegilist üleminekut organisatsioonilt geograafiliste piirkondade kaupa (seitse üksust) toodete järgi (viis üksust).

Prantsuse juhtiv teadus- ja arendustegevuse ettevõte Sanofi investeeris 2018. aastal sellesse valdkonda 5,894 miljardit eurot (17,1% käibest).

## Viited

## Välislingid

* Sanofi
* "Sanofi võtab üle mRNA tehnoloogiale spetsialiseerunud USA firma" ERR, 3. august 2021
Paul Anka

**Paul Albert Anka** (sündinud 30. juulil 1941 Ottawas) on Kanada-Ameerika laulja, laulukirjutaja ja näitleja.

Anka saavutas 1950. aastate teisel poolel *[[teen idol]]*i tuntuse selliste hittlauludega nagu "Diana", "You Are My Destiny", "Lonely Boy" ja "Put Your Head on My Shoulder". 1957. aastal jõudis "Diana" Suurbritannia singlite edetabelis esikohale ja oli samal aastal Suurbritannias enimmüüdud singel. 1959. aastal jõudis "Lonely Boy" esikohale USA singlite edetabelis Billboard Hot 100.

Tal oli mitmeid hitte ka 1960.–1980. aastatel. USA-s oli tema teiseks esikohahitiks 1974. aastal koos Odia Coatesiga salvestatud duett "(You're) Having My Baby".

Anka kirjutas oma laulud ise. Lisaks kirjutas ta muuhulgas populaarse jutusaate "The Tonight Show Starring Johnny Carson" tunnuslaulu, Tom Jonesi ühe suurima hiti "She's a Lady" (1971), ingliskeelsed sõnad laulule "My Way", mida on esitanud loendamatul arvul teised artistid, teiste seas Frank Sinatra, ning oli Michael Jacksoni laulude "This Is It" ja "Love Never Felt So Good" kaasautor.

Ta on teinud külalisesinemisi mitmetes filmides ja telesarjades.

1975. aastal pälvis ta Juno auhinna kategoorias "Aasta helilooja". 1980. aastal võeti ta Kanada Muusika Kuulsuste Halli liikmeks. 2004. aastal sai ta Order of Canada ohvitseriks.

## Välislingid
* 
* Ametlik koduleht
Nikolai Šamalov

**Nikolai Terentjevitš Šamalov** (vene keeles Николай Терентьевич Шамалов; sündinud 24. jaanuaril 1950 Peterburis (tollal Leningrad)) on Venemaa presidendi Vladimir Putini lähikonda kuuluv suurärimees.

## Elukäik ja tegevus
Ta oli 1990. aastate alguseni hambaarst Peterburis. Aastatel 1993–1995 oli ta Vladimir Putini alluvuses Peterburi linnavalitsuse välissuhete komitees. Putin paigutas ta 1993. aastal Siemensi esindajaks Peterburis, kellena ta müüs Siemensi meditsiinitehnikat (ametis kuni 2008. aastani). 1996. aastal rajas ta koos Vladimir Putiniga suvilakooperatiivi Ozero. Alates 2004. aastast oli ta Rossija panga kaasomanik. 2005. aastal rajas ta koos Venemaa suurärimeeste Dmitri Gorelovi ja Juri Kovaltšukiga kompanii Rosinvest, mis ehitas Musta mere äärde Gelendžikisse nn Putini palee. Alates 2006. aastast oli ta Viiburi laevatehase kontrollpaki üks omanikke. 2009. aastal saavutas ta Rosinvesti üle täieliku kontrolli.

23. detsembril 2009 avaldas Venemaa suurärimehest vilepuhuja Sergei Kolesnikov Novaja Gazetas artikli, kus ta nimetas Šamalovit üheks 13-st mõjukaimast Putini "sõbrast". 2015. aastal omas ta umbes 10 protsenti Rossija panga (Vladimir Putini lemmikpanga) aktsiatest.

2014. aastal kehtestas Euroopa Liit talle viisa- ja majandussanktsioonid.

Tema poeg on Kirill Šamalov.

## Viited
Jevišovice

**Jevišovice** (saksa keeles *Jaispitz*) on linn Tšehhis Lõuna-Morava maakonnas Znojmo ringkonnas. Jevišovice asub Austria piirist umbes 16 km kaugusel, Znojmost umbes 14 km põhjas ja Brno kesklinnast ligikaudu 51 km lääneedelas.

Jevišovice paikneb merepinnast 380 meetri kõrgusel.

Jevišovicet on esmamainitud 1289. aastal. 1945. aastal kaotas Jevišovice linnaõigused, kuid sai need 2007. aastal tagasi.

Jevišovice vanalinn on alates 20. novembrist 1990 ajalooline linnakaitseala.

## Viited
Emajõe rohekoridor

**Emajõe rohekoridor** ehk **rohevöönd** on looduslike ja poollooduslike alade kompleks Tartu linnas piki Emajõe kaldaid, mis moodustab linna rohetaristu põhiosa, pakkudes kõiki ökosüsteemiteenuseid ning aidates tagada elurikkuse ja sidususe kesklinna parkide süsteemi, linna rohevõrgustiku ja linnalähiste rohealade vahel Kärevere looduskaitsealast kuni Ropka-Ihaste looduskaitsealani.

Linna tähtsuselt teine rohekoridor on raudteekoridor, mis ühendab linnavälised poollooduslikud ja looduslikud alad linnaga.

üldplaneeringus, mille Tartu linnavolikogu kinnitas 2021. aasta oktoobris, seati üheks eesmärgiks välja kujundada Emajõe-äärne rohekoridor, mille üheks funktsiooniks oleks linlaste parem ligipääs jõele.

## Vaata ka
*Holmi park
*Kalmistu paljand
*Kanali park
*Maaülikooli park
*Ropka-Ihaste looduskaitseala
*Vabaduse puiestik
*Ülejõe park

## Viited
Rožmberk nad Vltavou

**Rožmberk nad Vltavou** (saksa keel *Rosenberg an der Moldau*) on linn Tšehhis Lõuna-Tšehhi maakonnas Český Krumlovi ringkonnas. Rožmberk nad Vltavou asub Vltava jõe ääres, Austria piirist vähem kui 6 km kaugusel, Český Krumlovist umbes 18 km lõunas ja České Budějovicest ligikaudu 37 km lõunaedelas.

Kohalikku lossi on esmamainitud 1250. aastal. 10. oktoobril 2006. aastal anti Rožmberk nad Vltavoule tagasi vahepeal kaotatud linnaõigused.

Rožmberk nad Vltavou on kõige väiksema elanike arvuga linn Lõuna-Tšehhi maakonnas.

Rožmberk nad Vltavou kesklinn on alates 19. novembrist 1990 ajalooline linnakaitseala.

Linna olulisim vaatamisväärsus on Rožmberki loss.

## Viited
Juhamatti Aaltonen

**Juhamatti Tapio Aaltonen** (sündinud 4. juunil 1985 Ii vallas) on Soome jäähokimängija, kes mängib Soome kõrgliigaklubis Lahti Pelicans ründajana paremäärel.

Ta alustas klubikarjääri Soome klubis Oulun Kärpät, debüteerides Soome kõrgliigas hooajal 2002–03.

2003. aastal valis St. Louis Blues ta NHL-i ''draft''is 284. valikuna, kuid Põhja-Ameerikas ei ole ta kunagi mänginud.

Regulaarselt hakkas Aaltonen Kärpäte meeskonnas Soome kõrgliigas mängima alates hooajast 2005–06. Aastatel 2007 ja 2008 tuli ta klubiga Soome meistriks.

Hooajal 2009–10	mängis ta Soome kõrgliigas Lahti Pelicansi ridades. Aaltonen lõi sel hooajal Soome kõrgliigas 28 väravat ning oli kahe teise mängija kõrval liigas suurim väravakütt.

Seejärel mängis ta kaks hooaega KHL-i klubis Magnitogorski Metallurg. Hiljem on ta mänginud veel Rootsi kõrgliigaklubides Rögle BK ja Skellefteå AIK, KHL-is Jokerites, Soome kõrgliigaklubis HIFK ning Šveitsi kõrgliigaklubis SC Bern.

Hooajal 2013–14 mängis taas Kärpätes. Samal hooajal tuli ta klubiga kolmandat korda Soome meistriks. Väljalangemismängudes oli Aaltonen kaheksa väravaga suurim väravakütt ning pälvis väljalangemismängude väärtuslikumale mängijale antava Jari Kurri auhinna. Kärpätega liitus ta jällegi 2020. aastal. 2022. aasta mais sõlmis ta lepingu Soome kõrgliigaklubiga Jukurit, kus mängis ühe hooaja.

Hooaja 2023/24 esimeses pooles mängis ta Tšehhi kõrgliigaklubis BK Mladá Boleslav ja Taani kõrgliigaklubis Esbjerg Energy. 2024. aasta veebruaris naasis ta Lahti Pelicansi.

Aaltonen tuli Soome koondises mängides 2011. aastal maailmameistriks. 2014. aasta taliolümpiamängudel võitis ta Soome koondisega pronksmedali.

## Välislingid
* Juhamatti Aaltonen hockeydb.com lehel